CELEX: 62019TN0525
Language: el
Date: 2019-07-25 00:00:00
Title: Υπόθεση T-525/19: Προσφυγή της 25ης Ιουλίου 2019 — Intering κ.λπ. κατά Επιτροπής

30.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/64
            
         
      Προσφυγή της 25ης Ιουλίου 2019 — Intering κ.λπ. κατά Επιτροπής
      (Υπόθεση T-525/19)
      (2019/C 328/72)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσες: Intering SH.P.K. (Obiliq, Κοσσυφοπέδιο), Steinmüller Engineering GmbH (Gummersbach, Γερμανία), Deling d.o.o. za proizvodnju, promet i usluge (Šići bb, Tuzla, Βοσνία-Ερζεγοβίνη), ZM- Vikom d.o.o. za proizvodnju, konstruckcije i montažu (Šibenik, Κροατία) (εκπρόσωπος: R. Spielhofen, δικηγόρος), ως μέλη κοινοπραξίας
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της καθής, εκπροσωπούμενης από την Ευρωπαϊκή Επιτροπή, εξ ονόματος και για λογαριασμό του Κοσσυφοπεδίου, του Ιουνίου 2019 (με μη χρονολογημένο έγγραφο, διαθέσιμο στην προσφεύγουσα στις 7 Ιουνίου 2017) –αριθ. αναφοράς: Ares(2019)3677456-07/06/2019– σχετικά με τον αποκλεισμό της προσφεύγουσας από την περαιτέρω διαδικασία πρόσκλησης για την υποβολή προσφορών και τη μη εγγραφή στον κατάλογο προεπιλεγέντων («Short List») στο πλαίσιο της διαδικασίας ανάθεσης σύμβασης με τίτλο προγράμματος «Υποστήριξη της ΕΕ για τον καθαρισμό του αέρα για το Κοσσυφοπέδιo», με σκοπό τη μείωση των εκπομπών κονιορτού και NOx στον θερμοηλεκτρικό σταθμό (TPP) B του Κοσσυφοπεδίου, μονάδες B1 και B2 — Αριθ. αναφοράς της δημοσίευσης: EuropeAid/140043/DH/WKS/XK.
               
            Με δικόγραφο της 2ας Αυγούστου 2019 τα αιτήματα τροποποιήθηκαν ως εξής:
      
                  —
               
               
                  να ακυρώσει την απόφαση της καθής, εκπροσωπούμενης από την Ευρωπαϊκή Επιτροπή, εξ ονόματος και για λογαριασμό του Κοσσυφοπεδίου, της 29ης Ιουλίου 2019 (που κοινοποιήθηκε στην προσφεύγουσα με επιστολή της 30ης Ιουλίου 2019) –αριθ. αναφοράς: Ares(2019)4979920-30/07/2019 και Ares D(2019) NA/vk– σχετικά με τον αποκλεισμό της προσφεύγουσας από την περαιτέρω διαδικασία πρόσκλησης για την υποβολή προσφορών και τη μη εγγραφή στον κατάλογο προεπιλεγέντων («Short List») στο πλαίσιο της διαδικασίας ανάθεσης σύμβασης με τίτλο προγράμματος «Υποστήριξη της ΕΕ για τον καθαρισμό του αέρα για το Κοσσυφοπέδιo», με σκοπό τη μείωση των εκπομπών κονιορτού και NOx στον θερμοηλεκτρικό σταθμό (TPP) B του Κοσσυφοπεδίου, μονάδες B1 και B2 — Αριθ. αναφοράς της δημοσίευσης: EuropeAid/140043/DH/WKS/XK.
               
            
         Λόγοι ακυρώσεως
      
      Προς στήριξη της προσφυγής, οι προσφεύγουσες προβάλλουν οκτώ λόγους ακυρώσεως.
      
                  1.
               
               
                  Πρώτος λόγος ακυρώσεως: Παραβίαση των αρχών της διαφάνειας και της αναλογικότητας καθώς και της ίσης μεταχείρισης των διαγωνιζομένων, καθόσον η καθής δεν αποσαφήνισε την κατάσταση όσον αφορά τα έγγραφα που υποβλήθηκαν από τις προσφεύγουσες, μολονότι είχε προφανώς σχετικές αμφιβολίες, και απέκλεισε τις προσφεύγουσες από την περαιτέρω διαδικασία του διαγωνισμού χωρίς να τους παράσχει τη δυνατότητα να άρουν τις αμφιβολίες αυτές.
               
            
                  2.
               
               
                  Δεύτερος λόγος ακυρώσεως: Παραβίαση των αρχών της διαφάνειας και της αναλογικότητας, καθότι η καθής δεν αιτιολόγησε την απόφαση της σχετικά με τον αποκλεισμό των προσφευγουσών από την περαιτέρω διαδικασία του διαγωνισμού και συγχρόνως παρέλειψε να παράσχει στις προσφεύγουσες πρόσβαση στη λεπτομερή έκθεση αξιολόγησης στην οποία στηρίζεται η προσβαλλόμενη απόφαση καθώς και πληροφορίες σχετικά με τα πλεονεκτήματα και τα χαρακτηριστικά των προεπιλεγέντων υποψηφίων.
               
            
                  3.
               
               
                  Τρίτος λόγος ακυρώσεως: Παραβίαση της γενικής αρχής σύμφωνα με την οποία τα σχετικά με την προκήρυξη έγγραφα δεν πρέπει να τροποποιούνται κατά τη διάρκεια της διαδικασίας του διαγωνισμού, δεδομένου ότι, σύμφωνα με την ανακοίνωση της καθής, η υποψηφιότητα των προσφευγουσών αξιολογήθηκε βάσει υποκριτηρίων και ερμηνειών για τα οποία δεν υπήρχαν σχετικές διατάξεις στα έγγραφα της συγκεκριμένης διαδικασίας.
               
            
                  4.
               
               
                  Τέταρτος λόγος ακυρώσεως: Παράβαση του άρθρου 5, παράγραφος 1 («Η χρηματοδοτική βοήθεια δυνάμει του παρόντος κανονισμού είναι συνεπής με τις πολιτικές της Ένωσης») και του άρθρου 5, παράγραφος 2 («Η Επιτροπή, σε συνεργασία με τα κράτη μέλη, συμβάλλει στην υλοποίηση των δεσμεύσεων της Ένωσης προς μεγαλύτερη διαφάνεια και υποχρέωση λογοδοσίας όσον αφορά την παροχή της βοήθειας, μεταξύ άλλων με τη δημοσίευση πληροφοριών σχετικά με το μέγεθος και τη χορήγηση της βοήθειας, εξασφαλίζοντας ότι τα δεδομένα είναι συγκρίσιμα σε διεθνές επίπεδο και εύκολα προσβάσιμα και ότι έχουν διανεμηθεί και δημοσιευθεί») του κανονισμού (ΕΕ) 231/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Μηχανισμού Προενταξιακής Βοήθειας (ΜΠΒ II) (1) σε σχέση με το γεγονός ότι αυτό αντίκειται στις γενικές αρχές του δικαίου των δημοσίων συμβάσεων.
               
            
                  5.
               
               
                  Πέμπτος λόγος ακυρώσεως: Παράβαση του άρθρου 1, παράγραφος 3 («Η Επιτροπή διασφαλίζει ότι οι δράσεις υλοποιούνται σύμφωνα με τους στόχους του εφαρμοστέου Μηχανισμού και σε συμμόρφωση με αποτελεσματική προστασία των οικονομικών συμφερόντων της Ένωσης.») και του άρθρου 1, παράγραφος 6 («Η Ένωση επιδιώκει την προώθηση, ανάπτυξη και εδραίωση των αρχών της δημοκρατίας, του κράτους δικαίου, του σεβασμού των ανθρώπινων δικαιωμάτων και των θεμελιωδών ελευθεριών, που αποτελούν τα θεμέλια της, με βάση το διάλογο και τη συνεργασία με τις χώρες και περιφέρειες εταίρους, όπου ενδείκνυται.») του κανονισμού (ΕΕ) 236/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τον καθορισμό κοινών κανόνων και διαδικασιών για την εφαρμογή των μηχανισμών χρηματοδότησης της εξωτερικής δράσης της Ένωσης (2), σε σχέση με το γεγονός ότι αυτό αντίκειται στις γενικές αρχές του δικαίου των δημοσίων συμβάσεων.
               
            
                  6.
               
               
                  Έκτος λόγος ακυρώσεως: Παραβίαση των διατάξεων του «Οδηγού για τις διαδικασίες σύναψης συμβάσεων και τη χρηματοδότηση της εξωτερικής δράσης της Ευρωπαϊκής Ένωσης — Πρακτικός Οδηγός» (με ισχύ από 2 Αυγούστου 2018) («PRAG») όσον αφορά το πεδίο εφαρμογής της εν λόγω διαδικασίας και τους όρους της προκήρυξης (όπως ορίζονται ανωτέρω), που καθορίστηκαν από την αναθέτουσα αρχή, ιδίως το σημείο 17 της προκήρυξης.
               
            
                  7.
               
               
                  Έβδομος λόγος ακυρώσεως: Παραβίαση των διατάξεων του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ης Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (3), καθότι η καθής δεν αιτιολόγησε την απόφασή της σχετικά με τον αποκλεισμό των προσφευγουσών από την περαιτέρω διαδικασία του διαγωνισμού και συγχρόνως παρέλειψε να παράσχει στις προσφεύγουσες πρόσβαση στη λεπτομερή έκθεση αξιολόγησης στην οποία στηρίζεται η προσβαλλόμενη απόφαση καθώς και πληροφορίες σχετικά με τα πλεονεκτήματα και τα χαρακτηριστικά των αναδόχων που προκρίθηκαν.
               
            
                  8.
               
               
                  Όγδοος λόγος ακυρώσεως: Παραβίαση των διατάξεων του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (4) («Δημοσιονομικός Κανονισμός»), σε σχέση με την ανεπαρκή αιτιολόγηση της απόρριψης της αίτησης συμμετοχής των προσφευγουσών στη διαδικασία που διέπεται από την προκήρυξη του διαγωνισμού («Contract Notice»).
               
            
         (1)  Κανονισμός (ΕΕ) 231/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Μηχανισμού Προενταξιακής Βοήθειας (ΜΠΒ II) (ΕΕ 2014, L 77, σ. 11).
      
         (2)  Κανονισμός (ΕΕ) 236/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τον καθορισμό κοινών κανόνων και διαδικασιών για την εφαρμογή των μηχανισμών χρηματοδότησης της εξωτερικής δράσης της Ένωσης (ΕΕ 2014, L 77, σ. 95).
      
         (3)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ης Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43-48).
      
         (4)  Κανονισμός (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ 2012, L 298, σ. 1-96). Δεν ισχύει πλέον, καθώς καταργήθηκε με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1-222).